Broj: 711-I-1599-P-84/18-07-8

Zagreb, 28. rujna 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15.),, u daljnjem tekstu: ZSSI), **na temelju vlastitih saznanja o mogućem sukobu interesa dužnosnice Katarine Bikić, općinske načelnice Općine Vela Luka**, na 23. sjednici, održanoj dana 28. rujna 2018.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnice Katarine Bikić, općinske načelnice Općine Vela Luka, zbog povrede članaka 8. i 9. ZSSI-a neće se pokrenuti obzirom da je dužnosnica dostavila pisano očitovanje te priložila dokaze potrebne za usklađivanje prijavljene imovine s imovinom utvrđenom u postupku redovite provjere podataka iz izvješća o imovinskom stanju dužnosnika.**

Obrazloženje

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu ZSSI-a, stoga je i Katarina Bikić, povodom obnašanja dužnosti općinske načelnice Općine Vela Luka, obvezna postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Povjerenstvo je dana 16. ožujka 2018.g. pod brojem: 711-U-950-P-84/18-01-5 zaprimilo anonimnu prijavu o mogućem sukobu interesa dužnosnice Katarine Bikić, općinske načelnice Općine Vela Luka. U prijavi se u bitnome navodi da dužnosnica Katarina Bikić u podnesenom izvješću o imovinskom stanju nije navela dug u iznosu od 20.817,77 kn po osnovi poreza i prireza. U privitku prijave dostavljen je Popis poreznih obveznika koji udovoljavaju kriterijima za objavu duga na dan 31. listopada 2017.g. koji je objavljen na internetskim stranicama Ministarstva financija, Porezne uprave.

Povjerenstvo je radi stjecanja saznanja o mogućem sukobu interesa, odnosno o mogućoj povredi odredbi ZSSI-a pribavilo potrebne podatke i dokumentaciju od nadležnih tijela.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan. Stavkom 2. istog članka propisano je da su dužnosnici obvezni u roku od 30 dana po prestanku obnašanja javne dužnosti podnijeti Povjerenstvu izvješće o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. istog Zakona ili pak ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. toga Zakona.

Povjerenstvo je povodom podnesene prijave izvršilo uvid u podnesena izvješća o imovinskom stanju dužnosnice Katarine Bikić te utvrdilo da je dužnosnica u izvješćima podnesenim 5. srpnja 2017.g. povodom stupanja na dužnost općinske načelnice Općine Vela Luka te 2. listopada 2017.g. povodom promjene, u dijelu podataka o obvezama navela da obveze ne postoje. U izvješću o imovinskom stanju podnesenom 15. svibnja 2018.g. dužnosnica je u dijelu podataka o obvezama navela zaduženje u iznosu od 300.000,00 kn te je kao vjerovnika navela Privrednu banka Zagreb d.d.

Povjerenstvo je također izvršilo uvid u Popis poreznih obveznika koji udovoljavaju kriterijima za objavu duga na dan 31. listopada 2017.g. koji je objavljen na internetskim stranicama Porezne uprave Ministarstva financija te utvrdilo da je na navedenom popisu pod rednim brojem 42824. evidentirana Katarina Bikić iz Vela Luke s dugom po osnovi poreza i prireza na dohodak u iznosu od 20.817,77 kn

Na zahtjev Povjerenstva Ministarstvo financija, Porezna uprava, Područni ured Dubrovnik, Ispostava Korčula dostavilo je očitovanje od 7. svibnja 2018.g. u kojem se navodi je porezna obveznica – Katarina Bikić do 29. travnja 2014.g. obavljala djelatnost ugostiteljskog obrta te je po osnovi obavljanja navedene djelatnosti u razdoblju od 2009. do 29. svibnja 2014.g. nastalo dugovanje na računu poreza i prireza na dohodak koji je podmiren 2. svibnja 2018.g. uplatom na dugujući račun. Identitet dužnosnice utvrđen je usporedbom OIB-a navedenog u podnesenim izvješćima o imovinskom stanju dužnosnika i OIB-a navedenog u očitovanju Porezne uprave.

Usporedbom podataka iz podnesenih izvješća o imovinskom stanju dužnosnice i podataka prikupljenih od Porezne uprave utvrđen je nesklad između prijavljenih i prikupljenih podataka. Naime, dužnosnica u izvješćima o imovinskom stanju podnesenim 5. srpnja i 2. listopada 2017.g. nije navela podatke o dugu po osnovi poreza i prireza na dohodak, nastalog s osnove obavljanja djelatnosti ugostiteljskog obrta. Povjerenstvo je stoga, na temelju članka 26. ZSSI-a, Zaključkom broj: 711-I-1116-P-84/18-04-10 od 7. kolovoza 2018.g. pozvalo dužnosnicu Katarinu Bikić da se očituje o utvrđenom neskladu te da očitovanju priloži odgovarajuću dokumentaciju i dokaze potrebne za usklađivanje prijavljene imovine s imovinom utvrđenom u postupku redovite provjere. Navedeni zaključak dužnosnici je dostavljen 20. kolovoza 2018.g.

Dužnosnica je dana 3. rujna 2018.g. dostavila Povjerenstvu svoje očitovanje u kojem se u bitnome navodi da su točni podaci Porezne uprave da je vodila ugostiteljski obrt te da je dug na računu poreza i prireza nastao po osnovi obavljanje navedene djelatnosti u razdoblju od 2009.g. do 29. svibnja 2014.g. S obzirom da je bila svjesna vlastitih dugovanja dužnosnica je prije stupanja na dužnost, odnosno u travnju 2017.g., u cilju podmirenja istih, zatražila od Porezne uprave i Financijske agencije da joj predoče uvid u sve dospjele obveze, kao i one za koje su već pokrenuti ovršni postupci. Dužnosnica nadalje navodi da je nakon prikupljenih podataka, koji su se podudarali, dana 28. travnja 2017.g. izvršila uplatu iznosa za koji je smatrala da duguje te je potom dana 2. svibnja 2017.g. zatražila od Financijske agencije očevidnik o redoslijedu plaćanja s obračunatom kamatom iz kojeg je vidljivo da su sve obveze podmirene. Nakon stupanja na dužnost općinske načelnice Općine Vela Luka, dužnosnica je 5. srpnja 2017.g. podnijela izvješće o imovinskom stanju u očitoj zabludi o ukupnim dugovanjima za koje nije imala razloga sumnjati da postoje. Iz istog razloga navedeni dug nije prikazan niti u izvješću o imovinskom stanju podnesenom 2. listopada 2017.g. U svom očitovanju dužnosnica nadalje ističe da nakon što je od Porezne uprave, Područnog ureda Dubrovnik zaprimila Rješenje o ovrsi od 25. travnja 2018.g. s navedenim specifikacijama dugovanja, isto dugovanje 2. svibnja 2018.g. u cijelosti podmirila.

U privitku očitovanje dužnosnica je dostavila ispis prometa po računu otvorenom u Privrednoj banci Zagreb d.d. iz kojeg je vidljivo da je dužnosnica dana 28. travnja 2017.g. podmirila dugovanje u iznosu od 74.650,00 kn.

Dužnosnica je nadalje dostavila očevidnik o redoslijedu plaćanja s obračunatom kamatom, izdan od strane Financijske agencije dana 2. svibnja 2017.g., iz kojeg proizlazi da u trenutku izdavanja istog Financijskoj agenciji nije dostavljena ovršna isprava, odnosno osnova za plaćanje na temelju koje bi Financijska agencija provela ovrhu na novčanim sredstvima dužnosnice.

Povjerenstvo je također izvršilo uvid u Rješenje o ovrsi koje je Ministarstvo financija, Porezna uprava, Područni ured Dubrovnik izdalo 25. travnja 2018.g. iz kojeg proizlazi da ovršenik Katarina Bikić iz Vela Luke duguje temeljem ovršnih isprava, na dan 24. travnja 2018.g. iznos od 24.939,92 kn (glavnica 22.734,92 kn, kamata 2.205,00 kn). Navedenim rješenjem specificirani su pojedinačni iznosi duga po pojedinim pravnim osnovama temeljem kojih je dug nastao te su navedene ovršne isprave na temelju kojih su utvrđena navedena dugovanja, međutim bez navođenja datuma izdavanja istih.

Iz dokumentacije koju je dužnosnica dostavila uz svoje očitovanje Povjerenstvo je utvrdilo da je dužnosnica uistinu prije stupanja na dužnost, odnosno na dan 28. travnja 2017.g. podmirila dug u iznosu od 74.650,00 kn, nakon čega je od Financijske agencije zatražila podatke o postojanju osnova za plaćanje, odnosno ovršnih isprava, na temelju kojih je eventualno pokrenuta prisilna naplata postojećih potraživanja. S obzirom da iz dostavljenog očevidnika o redoslijedu plaćanja koji je Fina dostavila dužnosnici 2. svibnja 2017.g. proizlazi da Fina u trenutku izdavanja navedenog dokumenta nije imala zaprimljenih osnova za plaćanje, odnosno ovršnih isprava kao temelja za provođenje prisilne naplate potraživanja, Povjerenstvo je prihvatilo obrazloženje dužnosnice da je smatrala kako je ranije navedenom uplatom podmirila cjelokupni iznos duga. Navedeno proizlazi i iz činjenice da je predmetni porezni dug, prema očitovanju Porezne uprave, nastao u razdoblju od 2009. do 2014.g. te je dužnosnica opravdano očekivala da bi, u slučaju postojanja nepodmirenog duga, u svibnju 2017.g. bila pokrenuta prisilna naplata istog.

Nadalje, u obrazloženju Rješenja o ovrsi Ministarstva financija, Porezne uprave, Područnog ureda Dubrovnik od 25. travnja 2018.g., u kojem je dug dužnosnice Katarine Bikić specificiran po pojedinim stavkama, navedene su sve ovršne isprave na temelju kojih je utvrđeno ukupno dugovanje dužnosnice, međutim ne navode se datumi izdavanja istih isprava niti kada su iste dostavljene dužnosnici. Povjerenstvo stoga nije moglo nedvojbeno utvrditi kada je dužnosnica obaviještena o postojanju predmetnog duga, odnosno nije moglo sa sigurnošću utvrditi da je dužnosnica imala saznanja o istom i prije zaprimanja predmetnog rješenja o ovrsi. Navedeni dug dužnosnica je podmirila unutar tjedan dana od dana izdavanja rješenja o ovrsi.

Slijedom svega navedenoga, Povjerenstvo smatra da je dužnosnica svojim očitovanjem postupila sukladno članku 26. stavku 2. ZSSI-a te je obrazložila utvrđeni nesklad između imovine prijavljene u izvješću o imovinskom stanju i stanja imovine kako proizlazi iz podataka prikupljenih od Porezne uprave te je priložila odgovarajuće dokaze potrebne za usklađivanje utvrđenog nesklada.

S obzirom da je člankom 8. stavkom 2. ZSSI-a propisano da su dužnosnici obvezni, u slučaju da je tijekom obnašanja dužnosti došlo do bitne promjene glede imovinskog stanja, podnijeti Povjerenstvu izvješće istekom godine u kojoj je promjena nastupila, Povjerenstvo ukazuje dužnosnici da je istekom 2018.g. obvezna podnijeti izvješće u kojem će navesti postojanje poreznog duga i visinu istog, kao i da je navedeni dug podmirila.

Slijedom svega gore navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnica Katarina Bikić, elektroničkom dostavom

2. Objava na internetskoj stranici Povjerenstva

3. Pismohrana